বালিগঞ্জে সানি পার্কের ঘটনায় সন্দেহের তালিকায় আবেশের এক বন্ধু। ওই কিশোরের রসা রোডের বাড়িতে তালা। বেপাত্তা গোটা পরিবার। প্রশ্ন উঠছে, আবেশের মৃত্যু যদি দুর্ঘটনাতেই হয়, তাহলে এত গোপনীয়তা কেন?
 ওয়েব ডেস্ক: বালিগঞ্জে সানি পার্কের ঘটনায় সন্দেহের তালিকায় আবেশের এক বন্ধু। ওই কিশোরের রসা রোডের বাড়িতে তালা। বেপাত্তা গোটা পরিবার। প্রশ্ন উঠছে, আবেশের মৃত্যু যদি দুর্ঘটনাতেই হয়, তাহলে এত গোপনীয়তা কেন? বালিগঞ্জের সানিপার্কে আবেশ দাশগুপ্তর রহস্যমৃত্যুর ঘটনায় ঘাতক হিসেবে প্রথমে উঠে আসে এক ব্যবসায়ী-পুত্রের নাম। শনি ও রবিবার দু-দফায় ওই ব্যবসায়ী পুত্রকে জিজ্ঞাসাবাদ করে পুলিস। তারপর তাকে ছেড়েও দেওয়া হয়। সোমবার ওই কিশোরের টালিগঞ্জের ফ্ল্যাটবাড়িতে পৌছে গিয়েছিলেন আমাদের প্রতিনিধি। ওপরে ফ্ল্যাটের দরজা-জানলা সব বন্ধ। আবাসনের মূল গেটেও তালা। হাঁকডাক করতেই বেরিয়ে আসেন নিরাপত্তারক্ষী। কিন্তু টিভি চ্যানেলের বুম বেরিয়ে আসতেই বদলে গেল বডি ল্যাঙ্গোয়েজ। রবিবার সকালেও নাকি টালিগঞ্জের বাড়িতে দেখা গিয়েছিল ব্যবসায়ী পুত্রকে। তারপর পেরিয়েছে অনেকটা সময়। টালিগঞ্জের বাসিন্দা ওই ব্যবসায়ী-পুত্র স্কুল থেকে আবেশের বন্ধু ছিল বলে জানা গেছে। আবেশের মৃত্যু যদি দুর্ঘটনাই হয়, তাহলে একজন বন্ধু কীভাবে তার বন্ধুকে রক্তাক্ত অবস্থায় ফেলে চলে আসতে পারে? নিছক মদের বোতলের ওপর পড়ে গিয়েই যদি আবেশের মৃত্যু হয়ে থাকে, তাহলে ব্যবসায়ী-পরিবারের এত গোপনীয়তা কেন?